...Транспортта, туҡталыштарҙа, юл йөрөгәндә кешеләрҙе күҙәтергә күнеккәнмен. Эшкә барғанда, ҡайтҡанда юл оҙон, етмәһә, машиналар күп, бер-береһенә терәлешеп тигәндәй яйлап баралар. Шул саҡта төрлө кешеләр осрай. Эсе тулы ғәм булған кеше тирә-яҡтағы хәл-ваҡиғаларҙы күрмәй ҙә тиерлек, үҙ донъяһына батҡан. Эшен уйлаймы, өйөнмө, балаһынмы, тигәндәй – барыһы ла күҙҙәрендә сағыла. Үҙе бында, ә күңеле – әллә ҡайҙа. Ә эргәһендә бөтөнләй икенсе кеше ултыра. Тирә-яғын байҡай, кешеләргә, урамға ҡарай, телефонына йәбешә, күҙҙәрендә – ғәмһеҙ ҡараш. Күҙҙәр – күңел көҙгөһө шул, беҙ теләмәһәк тә күңелдәген әйтә лә бирә.